kardosdrur/scandi-wiki huggingface dataset:
Grottebadet

Grottebadet er en svømmehal i Harstad i Troms, Norge. Hallen er sprængt ind i fjeldet i Harstad centrum, og har blandt andet 25 meters konkurrencebassin, legeland og varmtvandsbassin. Byggeriet begyndte i 1999 og Grottebadet blev åbnet i juni 2003. Da Grottebadet åbnede, blev den gamle svømmehallen i Kanebogen lukket. Bygningsomkostningerne til Grottebadet var ca. 130 millioner NOK.

Grottebadet har helt siden starten kæmpet med dårlig økonomi. Avisen Harstad Tidende meldte både i 2006 og 2007 om stort, negativt driftsresultat for Grottebadet. Efter åbningen af Lofast er besøgstallene øget. I 2009 var Grottebadet Nord-Norges næstmest besøgte turistattraktion – kun slået af Nordkap – med 198.065 besøgende.

Referencer

Eksterne henvisninger 
 Badets hjemmeside

Harstad
Etableret i 2003
Svømmehaller i Norge
Panko

er japansk panermel, der bruges til at give stegt mad så som tonkatsu et sprødt lag. Panko laves af brød bagt ved at føre elektrisk strøm gennem dejen, hvilket giver brød uden skorper. Den har en mere sprød og luftig tekstur end de fleste europæiske brød og absorberer ikke olie og smør, når den steges, hvilket resulterer i en mere fedtfattigt skorpe.

Udenfor Japan er panko blevet stadig mere populært i både asiatiske og ikke-asiatiske retter. Det bruges ofte til fisk og andet godt fra havet og kan ofte findes i asiatiske levnedsmiddelbutikker og i mange store supermarkeder. Panko produceres over hele verdenen, især i asiatiske lande som Japan, Korea, Thailand, Kina og Vietnam. 

Navnet panko har sin oprindelse i portugisisk, idet japanerne lærte at bage brød af europæerne. Pan kommer således af det portugisiske ord pão, mens -ko er et japansk suffiks, der indikerer mel, krummer eller pulver (som i komeko, rispulver, sobako, boghvedemel, og komugiko, hvedemel).

Noter 

Mad fra Japan
William Behnes

William Behnes (født 1795, død 3. januar 1864) var en engelsk billedhugger og maler.

Behnes blev i London uddannet som portrætmaler, men gik snart over i billedhuggerfaget. Han var især heldig i fremstillingen af barnet (barnebuste af dronning Victoria, Lord Mansfields børn etc.). Af større monumentale værker kan fremhæves portrætstatuerne af sir William Webb Follett og Andrew Bell i Westminster Abbedi, kolossalstatuerne af William Babington i St Paulskirken og Georg IV i Dublin. Den begavede kunstners liv og kunst kom på hans ældre dage i forfald; han gik fallit 1861 og døde, glemt og forarmet, i Middlesex Hospital.

Kilder

Eksterne henvisninger 

Billedhuggere fra Storbritannien
Portrætmalere
Malere fra England
Briter i 1800-tallet
Samtgemeinde Thedinghausen

Samtgemeinde Thedinghausen er den eneste Samtgemeinde i Landkreis Verden i den tyske delstat Niedersachsen.

Geografi 
Samtgemeinden ligger sydvest for floden Weser.
Indtil 1972 var samtgemeindens kommuner en eksklave af den daværende .

Inddeling 
Der er fire kommuner i samtgemeinden:
 Thedinghausen (administrationsby) med landsbyerne Ahsen-Oetzen, Beppen, Dibbersen, Donnerstedt, Eißel, Holtorf, Horstedt, Lunsen, Morsum, Oenigstedt, Werder og Wulmstorf.
 Blender med landsbyerne Adolfshausen, Amedorf, Einste, Gahlstorf, Hiddestorf, Holtum, Intschede, Oiste, Reer, Ritzenbergen, Seestedt, Varste og Winkel
 Emtinghausen med landsbyen Bahlum
 Riede med landsbyerne Felde og Heiligenbruch.

Eksterne kilder/henvisninger 

 Samtgemeindens websted.
 Befolkning 31. december 2013 (Tabel K1020014) Landesbetrieb für Statistik und Kommunikationstechnologie Niedersachsen, 102 Bevölkerung - Basis Zensus 2011. Tysk hjælpeside til statistikken
Benjamin Collins Brodie

Benjamin Collins Brodie henviser til:

 Sir Benjamin Collins Brodie (læge) (1783–1862) – engelsk fysiolog og kirurg
 Sir Benjamin Collins Brodie (kemiker) (1817–1880) – engelsk kemiker
Benjamin Collins Brodie (læge)

Sir Benjamin Collins Brodie (født 9. juni 1783, død 21. oktober 1862) var en engelsk kirurg.

Efter at have været demonstrator anatomiæ ved den medicinske skole i Great Windmill Street i London blev han i en årrække som kirurg knyttet til St George's Hospital. Han holdt anatomiske og kirurgiske forelæsninger, skrev en stor mængde afhandlinger og indtog snart en stilling som sin tids betydeligste engelske kirurg. Brodie blev kongens kirurg 1828, baronet 1834, præsident for the Royal Society 1858. Han blev tildelt Copleymedaljen 1811 og Royal Medal 1850. Hans talrige arbejder, der navnlig for ledsygdommenes vedkommende er meget betydelige, udkom samlede efter hans død tillige med en del afhandlinger, som han havde efterladt i manuskript.

Eksterne henvisninger 

 

Kirurger
Læger fra England
Fysiologer fra Storbritannien
Modtagere af Copleymedaljen
Modtagere af Royal Medal
Briter i 1700-tallet
Briter i 1800-tallet
Personer fra London
Præsidenter af Royal Society
Stalingrad (film fra 1993)

Stalingrad er en tysk krigsfilm fra 1993 instrueret af Joseph Vilsmaier. Filmen skildrer Anden Verdenskrigs mest blodige og voldsomme slag, Slaget om Stalingrad, set gennem en mindre gruppe tyske soldaters i stigende grad fortvivlede øjne. Filmen blev optaget i flere lande, herunder Finland, Italien og Tjekkiet. I Danmark solgte filmen 20.671 biografbilletter.

Handling 
En gruppe tyske soldater har krigslykke i ryggen og lever i fast overbevisning og deres egen overlegenhed og menneskelighed. Men da de bliver sendt til Stalingrad for at kæmpe for Sortehavets olie forsvinder begge dele i byens rygende ruiner, hvor krigens viser sig fra sin mest meningsløse og usammenhængende side. En efter en omkommer de tyske soldater, hvad enten de bliver skudt eller fryser ihjel i den ubeskrivelige kulde. Man følger en lille gruppe soldaters bitre og håbløse sammenhold i den absurde situation, hvor døden synes at være den eneste vej til fred.

Medvirkende 
 Dominique Horwitz (Fritz Reiser)
 Thomas Kretschmann (Hans von Witzland)
 Jochen Nickel (Manfred Rohleder "Rollo")
 Sebastian Rudolph (GeGe Müller)
 Dana Vávrová (Irina)

Referencer

Eksterne henvisninger 
 

Film om 2. verdenskrig
Charles François Dupuis

Charles François Dupuis (26. oktober 1742 - 29. september 1809) var en fransk lærd, som i 1766 blev udnævnt til professor i retorik ved Collège de Lisieux (Paris). Han studerede retsvidenskab på fritiden og blev advokat i 1770. Han interesserede sig også for matematik og var med i det udvalg, der udviklede den franske republikanske kalender. Sammen med Constantin François Chassebœuf de Volney (1757-1820) var Dupuis kendt for at udvikle Kristus myte teorien, som hævdede, at kristendommen var en sammenlægning af forskellige gamle mytologier, og at Jesus var en mytologisk karakter.

Eksterne henvisninger 
 Den fulde teksten af Origin of all Religious Worship (Origine de tous les Cultes)

Jurister fra Frankrig
Medlemmer af Académie des inscriptions et belles-lettres
Professorer fra Frankrig
Personer i oplysningstiden
Franskmænd i 1700-tallet
Franskmænd i 1800-tallet
Hegemonius

Hegemonius eller Pseudo-Hegemonius var en kristen forfatter fra 300-tallet. Han er kun kendt for sit arbejde, som han menes at have skrevet: Acta Archelai. Værket er en gendrivelse af manikæismens lære, det er skrevet på græsk omkring år 350, men kun bevaret på latin. Værket er det ældste kendte og vigtigste af de antimanikeiske skriftene. Ud over den latinske version er visse dele af teksten bevaret på græsk, at de er gengivet i Epifanio "medicinskrin mod alle kættere".

Værket er skrevet som en fiktiv debat mellem Mani og en kristen biskop, Arkelaos. Debatten ender med at Mani flygter når han går tom for argumenter, og en af hans disciple, kaldet Turbo, giver derefter en sammenfatning af Manis lære

Referencer

Eksterne henvisninger 
 English translation , S. D. F. Salmond, 1871.
 Original Latin and Greek Text Online (Charles Henry Beeson, German Edition, 1906)

Personer i antikken
Manikæisme
Kristne forfattere
William Babington

William Babington henviser til blandt andre:

 William Babington (jurist) (c. 1370–1454) – engelsk jurist
 William Babington (læge) (1756–1833) – engelsk læge
Henry Weekes

Henry Weekes (født 14. januar 1807 i Canterbury, død 28. maj 1877 i London) var en engelsk billedhugger. 

Weekes var elev af Behnes og Chantrey, hvis rytterstatue af Wellington han fuldendte, og til hvis retning han nærmest sluttede sig. Han har udført en mængde monumentale portrætstatuer i England; Karl II (i Parlamentshuset), Lord Bacon (Trinity College), Dr. Goodall (i Eton), Hunter etc., for Calcutta Lord Auckland, statuer af Cranmer med flere til de protestantiske martyrers mindesmærke i Oxford, endvidere marmorbuste af dronning Victoria (det ungdomsarbejde, hvormed han grundlagde sit ry) etc. Endelig har Weekes skabt mindesmærket for Shelley i Christchurch og adskillige idealfigurer og -grupper: Kleopatra, Sardanapal, Moderkysset m. v. I 1868 blev han professor ved Londons Akademi.

Kilder 

 

Billedhuggere fra Storbritannien
Kunstnere fra England
Briter i 1800-tallet
Waldemar Schauman

Fredrik Waldemar Schauman (10. august 1844 i Helsinki—16. september 1911 sammested) var en finsk militær og embedsmand. Han var far til Eugen Schauman.

Schauman blev 1862 officer, 1875 oberst i generalstaben, 1885 referent hos den russiske krigsminister af finske militære sager, 1886 generalmajor, 1888 chef for staben for det finske militær samt 1889 tillige formand for den finske overkrigsret; 1894 blev han guvernør for Vasa län, 1896 generalløjtnant og endelig senator 1898. Fra 1897 sad Schauman i forskellige udvalg, som skulle undersøge den finske militærlov og foreslå fornyelser af det finske militærvæsen. I disse holdt han på Finlands ret til at bevare sin nationale hær. Han var mellem de regeringsmedlemmer, som afgik 1900 på grund af konflikt mellem det finske lovlighedsprincip og den af Bobrikov repræsenterede russificering. Efter at sønnen Eugen 1904 havde skudt Bobrikov, blev Schauman længe holdt i strengt fængsel i Peter og Paulus-fæstningen, anklaget for højforræderi, men blev befriet ved Åbo hovrätts dom i sagen.

Kilder 

 

Generaler fra Finland
Politikere fra Finland
Lars Juul

Lars Juul Hansen (født 1965) er en dansk trommeslager, komponist og underviser, der har medvirket på og skrevet musik til bl.a. jazztrioen Takuans cd Push to Participate (2000), der i 2001 modtog en Danish Music Award pris for "Årets Danske Overraskelse", og eksperimentaljazzgruppen Sound of Choices cd Rugby In Japan (2006), der blev positivt omtalt herhjemme og i Frankrig.

Referencer

Musikere fra Danmark
Trommeslagere fra Danmark
Georg Schauman

Georg Carl August Schauman (14. september 1870 i Helsinki–6. oktober 1930 sammesteds) var en finsk bibliotekar og politiker. Han var søn af August Schauman.

Schauman blev Dr. phil. 1911 og universitetsbibliotekar 1914. Hans publikationer omfatter især emner fra biblioteksvidenskaben og nationaløkonomiens historie. Han har deltaget i det politiske liv først 
som medlem af landdagen og sidenhen som medlem af rigsdagen. Han hørte til den radikale fløj af det svenske Folkeparti og var en af bærerne af det interparlamentariske arbejde i Finland.

Kilder 

 

Bibliotekarer
Politikere fra Finland
Eugen Schauman

Eugen Waldemar Schauman (født 10. maj 1875 i Rusland, død 16. juni 1904) var en finsk politisk attentator. Han var søn af Waldemar Schauman.

Biografi 
Schaumann blev student i Helsinki 1895, tog højere forvaltningseksamen 1899, og indtrådte i Finansstyrelsen, men tog sin afsked 1903, da russisk sprog indførtes der; derimod forblev han i sin stilling ved Skoledirektionen. Bobrikovs russificeringssystem og hårdhændede regimente i Finland modnede langsomt den beslutning hos Schauman at tage ham af dage, når alle lovlige midler var udtømte til forbedring af tilstanden. Den indesluttede, lidt tunghøre mand, som var en fortrinlig skytte (han havde ivrigt virket for jagt- og skydesportens udvikling i Finland) forberedte omhyggelig og uden medvidere sit attentat og udførte det 16. juni 1904 med fuldkommen koldblodighed; da det tredje revolverskud havde såret Bobrikoff dødeligt, rettede han to revolverskud mod sit eget hjerte og døde øjeblikkelig. Han efterlod et brev til tsaren, hvori han forsikrede om sin loyalitet imod ham, erklærede at være alene om sin gerning og at have valgt den benyttede fremgangsmåde som det eneste middel til at oplyse monarken om landets virkelige tilstand. Schauman begravedes af de russiske autoriteter i nattens stilhed på et afsides sted på Helsingkis kirkegård. Schauman betragtes af 
finlænderne som nationalhelt, og da det kejserlige manifest af 4. november 1905 havde "genindført lovligheden" i Finland, blev hans lig under mægtig folkedeltagelse ført til familiegravstedet i Borgå.

Kilder 

 

Politikere fra Finland
Hans Iversen (færøsk politiker)

Hans Iversen (født 16. december 1886 i Kvívík, død 1. maj 1984) var en færøsk købmand og politiker (SB). Han var borgmester for Kvívíkar kommune 1912–1918. Iversen sad i Lagtinget for Norðurstreymoy 1932-36 og 1940-1966. Han mødte fast som suppleant for Mikkjal Samuelsen 1939–1940. Iversen var også medlem af Landstinget fra 4. august til 21. september 1953, da Landstinget blev opløst efter vedtagelsen af Grundloven af 1953.

Referencer 
 Løgtingið 150 – Hátíðarrit, bind 2 (2002), s. 291. (PDF )

Lagtingsmedlemmer fra Færøerne
Landstingsmedlemmer fra Færøerne
Borgmestre fra Færøerne
Personer fra Strømø
Wilhelm Cuno

Wilhlem Cuno (født 2. juli 1876 i Suhl, Thüringen, død 3. januar 1933) var en tysk jurist, forretningsmand og politiker (partiløs). Han var Tysklands rigskansler i perioden 1922-1923.

Cuno var fra 1907 ansat i Tysklands skatteministerium og blev under første verdenskrig beskæftiget med organiseringen af fødevareforsyningen til den tyske hær. I november 1917 forlod han statsadministrationen og blev i stedet direktør i det tyske rederi Hapag, hvor han i november 1918 blev administrerende direktør. 

Under Weimarrepublikkens første år var han flere gange på tale som rigskansler. Da Joseph Wirths regering afgik i november 1922, overtog Cuno posten som rigskansler. Cuno blev udpeget som kansler den 22. november 1922 ved et dekret fra rigspræsident Friedrich Ebert. Cuno havde generelt ikke høje tanker om politik og politikere, og i Cunos kabinet indgik adskillige personer uden tilknytning til politiske partier. Cunos regering blev ofte omtalt som Geschäftsministerium, Regierung der Wirtschaft eller Kabinett der Persönlichkeiten. De medlemmer af regeringen, der var tilknyttet partier, var rekrutteret blandt DNVP, Zentrum og Deutsche Demokratische Partei.

Forhåbningen var, at Cuno med sin erfaring i erhvervslivet og med international erfaring ville være i stand til at opnå resultater i de vanskelige forhandlinger med de allierede om bl.a. Tysklands betaling af de enorme krigsskadeerstatninger, som Tyskland var blevet pålagt ved Versaillesfreden. Cuno var ikke i stand til at løse problemerne, og Tyskland måtte i stedet se Frankrig besætte Ruhrområdet den 11. januar 1923.

Den tyske hyperinflation nåede sin kulmination under Wilhelm Cuno.

Efter 264 dage gik han af som rigskansler. Han blev herefter atter direktør for Hapag og overtog posten som administrerende direktør i 1926.

Eksterne links

Personer fra Suhl 
Kanslere fra Tyskland
Politikere fra Weimarrepublikken
Erhvervsfolk fra Tyskland
Tyskere i 1800-tallet
Tyskere i 1900-tallet
Johan Poulsen

Johan Martin Fredrik Poulsen (26. september 1890 på Toftir - 24. juni 1980) var en færøsk lærer og politiker (SB).

Poulsen repræsenterede Sambandsflokkurin i Lagtinget i 50 år, fra 1920 til 1970, indvalgt fra Eysturoy. Dette gør ham til det længst siddende lagtingmedlem nogensinde. Han var lagtingsformand 1932–1936, 1938–1940 og 1951–1958, samt næstformand 1958–1970. Han var desuden medlem af Folketinget 1939–1943 og 1950–1964, og af Nordisk Råd 1953–1964. Poulsen var også partiformand i 22 år, fra 1948 til 1970. 

Han var uddannet lærer fra Føroya Læraraskúli fra 1908, og tog et årskurs ved Statens Lærerhøjskole 1914–1915. Poulsen arbejdede som lærer på Glyvrar, i Lambi og Søldarfjørður 1908–1917, og på Strendur 1917–1958. Han var førstelærer fra 1933.

Øvrige tillidshverv 
Poulsen var medlem af menighedsrådet i Sjóvar kommuna 1919–1962, heraf formand 1933–1952. Han var kommunalbestyrelsesmedlem samme sted 1931–1934, formand for Sjóvar kommunas sygekasse 1919–1933, og sekretær og kasserer i Centralforeningen af Sygekasser på Færøerne 1921–1959 (bestyrelsesmedlem fra 1926). Poulsen var medlem af Færø Amts kirkeinspektion 1924–1960 og 1967–1970, samt skolestyret 1932–1935 og 1938–1971. Han var bestyrelsesformand i Tryggingarsambandið Føroyar fra 1948, og bestyrelsesmedlem i Føroya Vanlukkutrygging 1934–1965 og fra 1970 (formand 1942–1962).

Eksterne henvisninger 
Kraks Blå Bog 1974 (1974). (Læs)
Løgtingið 150 – Hátíðarrit, bind 2 (2002), s. 340–341. (PDF )

Tidligere folketingsmedlemmer fra Færøerne
Landstingsmedlemmer fra Færøerne
Lagtingsformænd på Færøerne
Lagtingsmedlemmer fra Færøerne
Lærere fra Færøerne
Politikere fra Sambandsflokkurin
Personer fra Østerø
Folketingsmedlemmer i 1930'erne
Folketingsmedlemmer i 1940'erne
Folketingsmedlemmer i 1950'erne
Folketingsmedlemmer i 1960'erne
Tambora

Tambora er en indonesisk vulkan, der den 10. april 1815 gik i historiens største udbrud. Det er det eneste vulkanudbrud i klasse 7 på VEI-skalaen i historisk tid. Det er blevet beskrevet som fem gange større end udbruddet af Krakatau i 1883. Der blev i løbet af få dage udslynget 175 kubikkilometer vulkansk aske og støv og 400 millioner ton svovldioxid, der fordelte sig over hele Jorden i stratosfæren med store klimaændringer til følge. Året efter, 1816, blev kaldt Året uden sommer, og der var udbredt sult og hungersnød.

Udbruddet 10. april 1815 

Udbruddet er det eneste vulkanudbrud i klasse 7 på VEI-skalaen i historisk tid. Udbruddets har måske været 10 gange voldsommere end udbruddet af Krakatau i 1883, og 100 gange voldsommere end udbruddet i Vesuv.

Der blev i løbet af få dage udslynget 175 kubikkilometer vulkansk aske og støv og 400 millioner ton svovldioxid, der fordelte sig over hele Jorden i stratosfæren med store klimaændringer til følge. Senere hen er det blevet beregnet af geologer, at Tambora slyngede  i alt 1,7 millioner tons udbrudsprodukter i vejret, bl.a. pimpsten. Det meste af resterne fra udbruddet faldt til jorden igen med det samme, men de resterende blev pulveriseret til støv. Støvskyerne nåede helt op til stratosfæren, hvilket gjorde, at solens lys blev svagere og derfor blev varmen mindre. Året efter, 1816, blev kaldt Året uden sommer i USA og Europa; der var snestorme i USA og der faldt endda sne i London i august måned. Desuden blev jordens gennemsnitstemperatur sænket de følgende år. Følgen var udbredt hungersnød.

Katastrofen krævede over 92.000 dødsofre, primært grundet hungersnød, da afgrøderne på øerne Sumbawa og Lombok blev fuldstændig ødelagt. På denne tid udgjorde befolkningen i Indonesien 5-6 millioner mennesker.

Tambora er verdens største vulkankatastrofe i ca. 3500 år. Selve eksplosionerne fra udbruddet kunne høres over 1600 km fra vulkanen, og Tambora forsatte med at rumle i tre måneder efter udbruddet, før den atter faldt til ro.

Indonesien har dog oplevet værre udbrud end Tambora. For over 75.000 år siden fandt et udbrud sted, som var 10 gange stærkere end Tambora. Dette udbrud dannede Lake Toba på Sumatra. Dog er Tambora det værste vulkanudbrud oplevet i  historisk tid. Det næststørste udbrud i historisk tid fandt også sted i Indonesien i 1883, da vulkanen Krakatau eksploderede.

Se også 
 Supervulkan

Eksterne links og henvisninger 

 Vulkan udbruddet der ikke siden er blevet overgået. Politiken
 Tambora og Krakatau

Vulkaner i Indonesien
Geologi
Indonesiens geografi
Stenlille (Stenløse Sogn)

Stenlille er en bebyggelse i Stenløse Sogn i Egedal Kommune.

Historie 
Stenlille omtales første gang 28. oktober 1405 som Stenløsælidlæ. Navnet står i modsætning til Stenløsemagle (Stenløse), der kendes helt tilbage til 1260

Stenlille bestod i 1682 af 6 gårde og 1 hus uden jord. Det samlede dyrkede areal udgjorde 243,5 tønder land skyldsat til 75,12 tønder hartkorn. Dyrkningsformen var trevangsbrug.

Noter

Litteratur 

 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983), 
 Kristian Hald: Vore Stednavne; Udgivet af Udvalget for Folkeoplysningens Fremme. C. E. Gads Forlag, København 1950.
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975), 
 Lis Weise: Efterstillet adjektiv i danske stednavne (Navnestudier udgivet af Institut for Navneforskning Nr. 8); Akademisk Forlag, København 1969

Lokaliteter i Egedal Kommune
Johan Nielsen (politiker)

Johan Christian Nielsen (15. marts 1919 i Sandvík - 24. maj 1984) var en færøsk præst og politiker (JF). Han var sognepræst både på Færøerne og i Danmark, og sad i Folketinget for Færøerne i over 20 år.

Baggrund og erhvervskarriere 
Nielsen aflagde examen artium ved Bergen Katedralskole i 1946, og blev cand.theol. i 1953. Han var sømand 1933–1938, kontorist i Statens ligningsdirektorat 1946–1951, medvirkende til Danmarks Radios kortbølgesendinger til Færøerne 1949–1953, medredaktør i Oyggjaskeggja 1949–1950 og ansat ved vagtstuen hos Berlingske Tidende 1952–1954. Efter endt teologisk uddannelse var Nielsen hjælpepræst i Sankt Lukas kirke på Frederiksberg 1953–1954 og residerende kapellan ved Sionskirken 1954–1956, derefter sognepræst i Norðoyar på Færøerne 1956–1964, ved Filips Kirke i København 1964–1970, i Ørsted og Dåstrup 1970–1979 og i Hellebæk 1979–1983.

Han havde hverv som formand i Færøernes radioråd (Útvarpsnevndin) 1958–1964, bestyrelsesformad i Det danske Bibelselskab 1975–1982 og formand for Red Barnet 1976–1980.

Politisk arbejde 
Han var indvalgt på Folketinget fra 1960–1964, og mødte som suppleant i oktober 1965, fra oktober til november 1966, fra februar 1967 til januar 1968, og fra februar 1968 til sin død i maj 1984. Nielsen repræsenterede Javnaðarflokkurin, og var tilsluttet Socialdemokratiets folketingsgruppe. I 1960 vandt Javnaðarflokkurin folketingsvalget på Færøerne, og spørgsmålet om NATO-anlæg på øerne stod centralt. Det blev gjort til et tema i valgkampen, at sognepræst Nielsen rejste mellem valgmøder på Norðoyar med en båd, som blev brugt til øltransport, og at han angivelig fik 260 000 kroner i valgkampstøtte fra det kooperative bryggeri Nordstjernen i København.

Nielsen var kendt for flere farverige udspil, som "jeg kunne blive en færøsk Fidel Castro, selv skægget har jeg. I 1975 trak han paralleller mellem fri abort og friere indvandring: "Der går en linje fra bestræbelserne på at mindske det danske fødselstal ved hjælp af aborter, piller osv. […] over indkaldelsen af titusinder for os vildtfremmede folkeelementer til et snigende, halvt hemmeligt arbejde her i Folketinget på at gøre det lettere at opnå dansk indfødsret. Formålet er at skabe grundlag for en fuldstændig omstyrtelse af det danske samfund og rive dets rødder i dets historiske fortid over".

Bibliografi 
 Í Harrans hondum, 1985 posthum

Referencer 
Færøyane: Færøysk Castro?, Verdens Gang, 22. oktober 1966
Johannes Poulsen, Vendsyssel Tidende, 19. januar 1975

Litteratur 
 Kraks Blå Bog 1974 (1974) (Læs)
 Løgtingið 150 – Hátíðarrit, bind 2 (2002), s. 325 (PDF )

Politikere fra Javnaðarflokkurin
Tidligere folketingsmedlemmer fra Færøerne
Præster fra Færøerne
Præster fra Danmark
Søfolk fra Færøerne
Personer fra Suderø
Folketingsmedlemmer i 1960'erne
Poul Andreasen

Poul Adrian Andreasen (født 1. oktober 1924 i Klaksvík, død 4. april 1993 på Finnsnes) var en færøsk skibsfører og politiker (FF). Han var indvalgt i Folketinget 1964–1968 og flyttede senere til Finnsnes i Norge, hvor han blev gift med en norsk kvinde.

Referencer 
 Løgtingið 150 – Hátíðarrit, bind 2 (2002), s. 257. (Les )

Tidligere folketingsmedlemmer fra Færøerne
Søfolk fra Færøerne
Personer fra Klaksvik
Folketingsmedlemmer i 1960'erne